Gabriel na so kasashen Larabawa su sasanta | Labarai | DW | 03.07.2017
Gabriel na so kasashen Larabawa su sasanta
Ministan harkokin wajen Jamus Sigmar Gabriel yace batun tallafawa yan ta'adda da kudade shine ke tarnaki a rikicin Qatar da makwabtanta.
Ministan harkokin wajen Jamus Sigmar Gabriel yace za'a iya warware takaddamar da ke tsakanin kasar Qatar da makwabtanta na Larabawa ta hanyar cimma yarjejeniya a tsakanin kasashen yankin don dakatar da tallafawa yan ta'adda da kudade.
Gabriel wanda ya yi wannan bayanin a taron manema labarai tare da takwaransa na kasar Saudiyya Adel al-Jubeir a ziyarar da ya kai a yankin tekun fasha, yace baya tsammanin sauran kasashen Larabawa suna da wani shakku akan yancin Qatar na kasa mai cin gashin kanta.
A watan da ya gabata ne dai kasashe hudu da ke makwabtaka da Qatar ciki har da Saudiyya suka yanke huldar jakadanci dana kasuwanci da Qatar inda suke zarginta da tallafawa ayyukan ta'addanci zargin da Qatar din ta musanta.
Haka kuma sun bukaci Qatar din ta rufe gidan talabijin na Al Jazeera ta kuma kori sojojin Turkiyya daga cikin kasarta.
A halin da ake ciki Saudiyya ta baiwa Qatar karin wa'adin sa'oi 48 ta cimma sharuddan da aka gindaya mata idan ta na bukatar a sasanta.
Muhimman kalmomi Saudiyya da Qatar, Sigmar Gabriel, yankin Gulf
Permalink http://p.dw.com/p/2frK8